## Educació destina 68 milions d’euros a promocionar la investigació científica i el desenrotllament tecnològic en la Comunitat Valenciana

*** La Conselleria convoca 14 modalitats de subvencions dirigides a persones físiques, parcs científics i centres d’investigació
* El pressupost s’incrementa un 6,25 % respecte a la convocatòria anterior**

La Conselleria d’Educació, Cultura, Universitats i Ocupació destina 68 milions d’euros a promocionar, l’any que ve, la investigació científica, el desenrotllament tecnològic i la innovació en la Comunitat Valenciana.

Així s’arreplega en el [*Diari Oficial de la Generalitat Valenciana* (DOGV)](https://dogv.gva.es/datos/2025/07/02/pdf/2025_24748_va.pdf), a on s’establixen 14 modalitats de subvencions, dirigides tant a persones investigadores com a parcs científics i centres d’investigació que complisquen els requisits de cada convocatòria.

Este pressupost suposa un increment del 6,25 % respecte a la convocatòria anterior, la qual cosa, en paraules del director general de Ciència i Investigació, Rafael Sebastián, “ratifica el compromís de la Generalitat amb la ciència”.

Així mateix, les sol·licituds per a participar es tramitaran de manera telemàtica omplint un formulari que està disponible en la [Seu electrònica de la Generalitat](https://sede.gva.es/va/) i en la [pàgina web de la Conselleria](https://ceice.gva.es/va/). Només s’admetrà una sol·licitud per persona o investigador principal per a cada una de les subvencions.

**Modalitats i terminis**

Pel que respecta al calendari de convocatòries, s’establixen dos terminis de presentació de sol·licituds en funció de la modalitat de subvenció: un primer termini, del 7 al 28 de juliol de 2025, i l’altre, del 3 al 21 de novembre de 2025.

Això permetrà als grups d’investigació planificar amb més anticipació i executar els seus projectes amb més garanties, tal com ha explicat el director general de Ciència i Investigació.

Sebastián ha subratllat també que l’objectiu de la Generalitat és “l’eficiència en l’avaluació i la resolució d’ajudes; facilitar l’execució efectiva d’estades, contractes i congressos; evitar l’acumulació d’expedients en un únic període i potenciar la competitivitat i l’excel·lència del sistema valencià d’I+D+i”.

Concretament, les modalitats i els terminis són els següents: contractació de personal investigador predoctoral (del 3 al 21 de novembre de 2025); estades de contractats predoctorals en centres d’investigació fora de la Comunitat Valenciana (del 7 al 28 de juliol); programa Santiago Grisolía (del 7 al 28 de juliol); contractació de personal investigador en fase postdoctoral (del 3 al 21 de novembre); suport a la contractació de personal investigador doctor de les ajudes Ramón y Cajal (del 3 al 21 de novembre); contractació de personal de suport vinculat a un projecte de transferència tecnològica (del 7 al 28 de juliol); realització d’estades de personal investigador doctor en empreses de la Comunitat Valenciana (del 3 al 21 de novembre); estades de personal investigador doctor en centres d’investigació radicats fora de la Comunitat Valenciana (del 7 al 28 de juliol); grups d’investigació emergents (del 3 al 21 de novembre); grups d’investigació consolidats (del 3 al 21 de novembre); programa Prometeu per a grups d’investigació d’excel·lència (del 3 al 21 de novembre); captació de projectes europeus o altres programes de caràcter internacional (del 3 al 21 de novembre); organització i difusió de congressos, jornades i reunions científiques, tecnològiques, humanístiques o artístiques de caràcter internacional (del 7 al 28 de juliol); i promoció i dinamització dels parcs científics (del 7 al 28 de juliol de 2025).

Fecha: 09/07/2025